b'\n_START_ARTICLE_\nConsell de Seguretat de les Nacions Unides\n_START_SECTION_\nMembres\n_START_PARAGRAPH_\nEn cada reuni\xc3\xb3, \xc3\xa9s necess\xc3\xa0ria la pres\xc3\xa8ncia d\'un representant de cada membre del Consell a la seu de l\'ONU. Aquest requisit va ser adoptat pel fet que l\'abs\xc3\xa8ncia de membres va ser una debilitat de la Lliga de Nacions, la qual no va poder respondre r\xc3\xa0pidament a les crisis. La presid\xc3\xa8ncia del Consell de Seguretat \xc3\xa9s rotativa, amb una duraci\xc3\xb3 d\'un mes. El paper del president \xc3\xa9s establir l\'agenda, presidir les reunions i supervisar els temps de crisi. La rotaci\xc3\xb3 es fa en ordre alfab\xc3\xa8tic dels noms dels membres en angl\xc3\xa8s._NEWLINE_Hi ha dues categories d\'afiliaci\xc3\xb3 al Consell de Seguretat: membres permanents i membres elegits.\n_START_SECTION_\nTasques del Consell de Seguretat\n_START_PARAGRAPH_\nD\'acord amb el sis\xc3\xa8 cap\xc3\xadtol de la Carta de les Nacions Unides, anomenat "Resoluci\xc3\xb3 Pac\xc3\xadfica de Disputes", el Consell de Seguretat pot investigar qualsevol disputa o situaci\xc3\xb3 que pugui dur a la fricci\xc3\xb3 o disputes internacionals. El Consell pot recomanar procediments o m\xc3\xa8todes d\'ajustament si ha determinat que la situaci\xc3\xb3 \xc3\xa9s un perill per a la pau i la seguretat internacional. Les recomanacions, per\xc3\xb2, no tenen car\xc3\xa0cter obligatori per als membres de l\'ONU._NEWLINE_D\'acord amb el set\xc3\xa8 cap\xc3\xadtol, el Consell t\xc3\xa9 un poder m\xc3\xa9s ampli per a decidir quines mesures han de prendre\'s en situacions que s\xc3\xb3n "amenaces a la pau, alteracions de la pau o actes d\'agressi\xc3\xb3". En aquestes situacions, el Consell no est\xc3\xa0 limitat a fer nom\xc3\xa9s recomanacions, sin\xc3\xb3 que pot fer \xc3\xbas de les forces armades per "mantenir o restaurar la pau i la seguretat internacional". Aquesta va ser la base per a l\'acci\xc3\xb3 armada a Corea el 1950, i de l\'\xc3\xbas de les forces a Iraq i Kuwait el 1991. Les decisions que es prenen sota el cap\xc3\xadtol set\xc3\xa8 de la Carta, com ho s\xc3\xb3n les sancions econ\xc3\xb2miques, s\xc3\xb3n obligat\xc3\xb2ries per a tots els membres.'